Разчистват прохода „Шипка“, Троян - Кърнаре остава затворен - posredniknews.com
Начало Екология Бедствия и аварии Разчистват прохода „Шипка“, Троян - Кърнаре остава затворен
Разчистват прохода „Шипка“, Троян - Кърнаре остава затворен
Петък, 07 Февруари 2020 10:45
Екипите на пътноподдържащите фирми работят за разчистването на „Шипка“ и се очаква в следобедните часове движението по него да бъде възстановено, съобщават от Агенция „Пътна инфраструктура“ (АПИ). В съобщението се казва още, че троянският проход остава затворен, тъй като и в момента по билото вали сняг, има снегонавявания и преспи, а в следващите часове се очакват и нови валежи. Спряно е преминаването на тежкотоварните автомобили над 12 т през „Котленски“, а „Превала“ е затворен за движение на превозни средства над 12 т, както и за ремаркета и полуремаркета. Без ограничение е движението през проходите „Република“, „Петрохан“, „Ришки“, „Айтоски“, „Предел“, „Приморски“ и „Рожен“.
Усложнена остава обстановката в областите Разград и Търговище. Заради почистването на снега е ограничено движението по второкласните и третокласните пътища. В област Смолян движението на всички автомобили по републиканските пътища е с вериги. В общините Доспат, Борино и Девин е забранено движението на тежкотоварни автомобили над 12 т, с ремаркета и полуремаркета. Ограничено остава движението на МПС над 3,5 т по второкласния път II-37 Батак – Доспат.
Над 700 машини са обработвали пътищата от републиканската пътна мрежа през нощта. Пътноподдържащите фирми са на 24-часов режим за почистване републиканските пътища и осигуряване на движението при зимни условия. За повишаване безопасността на движение при необходимост се затварят отделни участъци за обработване на настилките с химически вещества и инертни материали, а там, където се налага заради силния вятър и снегонавяванията, е възможно трафикът да се спира изцяло до подобряване на метеорологичните условия и почистването на пътя.
От АПИ апелират към шофьорите да тръгват на път с автомобили, подготвени за зимни условия, да карат със скорост, съобразена с пътните условия, да не предприемат рискови маневри, както и изпреварване на снегопочистващата техника.